Az utazók a különlegességet keresik. Azt, amit máshol nem találnak meg – vagy nem úgy. Legyen az látnivaló, hangulat, élmény. Már a Sárospatak városi rangra emelése melletti érvelésben is hangsúlyt kapott az idegenforgalom. A pataki, sőt a zempléni turizmusban mindig komoly szerepe volt a várnak, a Nagykönyvtárnak, a kollégiumi múzeumnak. Aztán megtalálták Végardón a termálvizet, ami gyorsan nagyon népszerű lett. Mindehhez csatlakozott a megújított Vártemplom, a Képtár, valamint a fejlődő belváros, ahol érdemes csak úgy sétálni, nézelődni, kávézni, süteményezni. Mert léteznek turisztikai célú beruházások, ám hatékonyan fejleszteni az idegenforgalmat csak a településsel együtt lehet.

Amikor a kulturális turizmus súlya kezdett csökkeni, az igények pedig gyorsabban változtak, mint a pataki kínálat, azt megérezte az idegenforgalom. Ma párját ritkító növekedésről beszélhetünk. 2016-ban 69 ezer vendégéjszakát regisztráltak Sárospatakon, 2017-ben több mint 80 ezret.

Az utóbbi egy-két évtizedben ugyanis több, egymást erősítő folyamat, beruházás is elkezdődött, ami nemcsak a látogatók számát, de az itt töltött időt is növelheti.